Komisjoni määrus (EÜ) nr 1617/1999,

23. juuli 1999,

millega kehtestatakse üksikasjalikud eeskirjad nõukogu määruse (EÜ) nr 2494/95 rakendamiseks tarbijahindade harmoneeritud indeksis kindlustuse käsitlemise miinimumstandardite osas ja muudetakse komisjoni määrust (EÜ) nr 2214/96

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, [1] eriti selle artiklit 4 ja artikli 5 lõiget 3,

olles nõu pidanud Euroopa Keskpangaga [2]

ning arvestades, et:

(1) määruse (EÜ) nr 2494/95 artikli 5 lõike 1 punkti b kohaselt peab iga liikmesriik koostama tarbijahindade harmoneeritud indeksi (THHI) alates 1997. aasta jaanuari indeksist;

(2) komisjoni määrusega (EÜ) nr 1749/96, [3] viimati muudetud määrusega (EÜ) nr 1688/98, [4] piiritletakse THHIde põhikatvus, mis piirdub nende kaupade ja teenustega, mis on hõlmatud kas kõigi või enamiku siseriiklike tarbijahinnaindeksitega (THI); nõukogu määruses (EÜ) nr 1687/98, [5] millega muudetakse määrust (EÜ) nr 1749/96, määratletakse THHI katvus nende kaupade ja teenustena, mis arvatakse kodumajapidamiste rahalistesse lõpptarbimiskulutustesse; kindlustus on THHI katvuse osa;

(3) kindlustust võib THHIs käsitleda väga erinevalt; kindlustuse puhul on vaja ühtlustatud meetodeid, et tagada saadavate THHIde vastavus määruse (EÜ) nr 2494/95 artikli 4 kohasele võrreldavusnõudele; tegelikkuses ei ole võimalik vaadelda teatava kindlustuspoliisi teenustasu kuude kaupa;

(4) pakutud kindlustuskäsitlus on kooskõlas 1995. aasta Euroopa rahvamajanduse arvepidamise süsteemi (ESA) [6] määratlustega;

(5) käesolevas määruses sätestatud meetmed on statistikaprogrammi komitee (SPK) arvamusega kooskõlas,

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärk on kehtestada miinimumstandardid kindlustuse [7] käsitlemiseks tarbijahindade harmoneeritud indeksites (THHI), et tagada nende usaldusväärsus, asjakohasus ja vastavus määruse (EÜ) nr 2494/95 artikli 4 sätestatud võrreldavusnõuetele.

Artikkel 2

Mõisted

Käesolevas määruses kasutatakse järgmisi mõisteid:

1) brutokindlustusmakse - summa, mis kindlustusvõtja maksab teatava kindlustuspoliisi eest kindlustuskaitse saamiseks;

2) nõue - summa, mis kindlustusselts maksab kindlustusvõtjale ja muudele asjaosalistele isiku- või varakahju hüvitamiseks;

3) kindlustusmakse lisa - tulu, mis kindlustusseltsid saavad, investeerides oma kindlustustehnilised eraldised, mis koosnevad ettemakstud kindlustusmaksetest, rahuldamata nõuete eraldistest ja möödumata riskide eraldistest;

4) matemaatiline eraldis - kindlustusseltside kindlustustehniline eraldis möödumata riskide katmiseks;

5) teenustasu - brutokindlustusmaksed, millele on lisatud kindlustusmakse lisad ja millest on maha arvatud nõuded ja matemaatiliste eraldiste muutused.

Artikkel 3

Kindlustuskaalude käsitlus

1. Kindlustuskaalud on THHIga hõlmatud kodumajapidamiste arvestuslikud kogukulutused kindlustusteenustasule, mis väljendatakse osana kogukulutustest kõikidele THHIga hõlmatud kaupadele ja teenustele. Kaalud kajastavad keskmisi kogukulutusi kolme aasta jooksul.

2. Nõuetega kaetavaid kulutusi käsitletakse mitte kindlustusseltsi vaid kindlustusvõtja või muude asjaosaliste kulutustena. THHI osaindeksite kaalud sisaldavad selliseid kulutusi juhul, kui need on kodumajapidamiste sektori enda või selle sektori nimel tehtud kulutused.

Artikkel 4

Kindlustushindade käsitlemine

1. THHIs kindlustushinna indeksite koostamisel kasutatakse hindadena brutokindlustusmakseid.

2. Brutokindlustusmakse on kogu kindlustusmakse, mis makstakse kindlustuspoliisi eest ja mida ei kohandata isegi juhul, kui kindlustusmakse või poliisi maksumus on indeksiga seotud.

3. Sihtvalimi iga kindlustuspoliisi hinda määravaid tunnusjooni ei muudeta, kui lõikest 2 ei tulene teisiti. Nende tunnusjoonte muutumisel käsitletakse hindu määruse (EÜ) nr 1749/96 artiklis 5 sätestatud kvaliteedikohanduseeskirjade kohaselt.

Artikkel 5

Võrreldavus

Võrreldavad on THHId, mis on koostatud käesoleva määruse artiklites 3 ja 4 kirjeldatud menetluste või muude menetluste abil, mille tulemuseks ei ole indeks, mis erineb ühe aasta jooksul keskmiselt ja järjekindlalt rohkem kui kümnendikprotsendi võrra nendesamade menetluste abil koostatud eelnenud aasta indeksist.

Artikkel 6

Kvaliteedikontroll

Liikmesriigid edastavad komisjonile (Eurostat) teavet kindlustuse käsitlemiseks koostatud menetluste kohta, kui need menetlused erinevad käesoleva määruse artiklites 3 ja 4 piiritletutest, tehes seda enne nende kasutamist.

Komisjoni (Eurostat) nõudmise korral edastavad liikmesriigid talle teavet käesolevas määruses sätestatud miinimumstandardite täitmiseks kasutatavate menetluste kohta.

Artikkel 7

Tühistamine

Komisjoni määruse (EÜ) nr 2214/96 [8] II lisa rühmast "12.4 A Kindlustus (T)" jäetakse välja joonealune märkus 1.

Artikkel 8

Jõustumine

Käesolev määrus jõustub 20. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. juuli 1999

Komisjoni nimel

komisjoni liige

Yves-Thibault de Silguy

[1] EÜT L 257, 27.10.1995, lk 1.

[2] Arvamus on esitatud 23. juunil 1999 (Euroopa Ühenduste Teatajas seni avaldamata).

[3] EÜT L 214, 31.7.1998, lk 23.

[4] EÜT L 214, 31.7.1998, lk 23.

[5] EÜT L 214, 31.7.1998, lk 12.

[6] Nõukogu määrus (EÜ) nr 2223/96, EÜT L 310, 30.11.1996.

[7] Nagu on määratletud määruses (EÜ) nr 1687/98.

[8] EÜT L 296, 21.11.1996, lk 8.

--------------------------------------------------